Prestasi suku ketiga dijangka lebih baik
KUALA LUMPUR: Prestasi suku ketiga dijangka lebih baik, berdasarkan pakej rangsangan ekonomi yang berterusan untuk menyokong pertumbuhan ekonomi secara keseluruhannya. Ketua Perangkawan Datuk Seri Dr Mohd Uzir Mahidin berkata, dengan aktiviti ekonomi Malaysia yang kembali aktif, ia merupakan tanda pemulihan ekonomi yang dapat digambarkan melalui petunjuk makroekonomi pada Julai, memberikan petunjuk awal bagi suku ketiga 2020. “Ini sejajar dengan Indeks Pelopor yang menunjukkan pemulihan ekonomi dalam waktu terdekat dan prospek ekonomi yang lebih cerah menjelang 2021,” katanya dalam kenyataan hari ini. Katanya senario ini dapat dilihat dengan peningkatan jumlah tenaga kerja iaitu 15.82 juta orang pada Julai 2020 daripada 15.76 juta orang pada bulan sebelumnya. Kadar pengangguran turun kepada 4.7 peratus berbanding 4.8 peratus pada bulan sebelumnya, katanya. “Nilai jualan bagi sektor pembuatan meningkat kepada RM119.3 bilion pada Julai, naik 2.1 peratus bagi bulan ke bulan. “Perdagangan borong dan runcit juga menunjukkan pemulihan pada Julai dengan menjana nilai jualan sebanyak RM108.7 bilion pada pertumbuhan 5.6 peratus berbanding bulan sebelumnya,” katanya. Pertumbuhan jualan yang lebih baik bagi subsektor ini, disumbangkan oleh jualan kenderaan bermotor berikutan strategi yang efektif daripada kerajaan ke atas pelepasan cukai sebelum ini, kata Mohd Uzir. Dari segi perdagangan barangan Malaysia, katanya Julai mencatatkan peningkatan jumlah perdagangan sebanyak RM159.9 bilion berbanding RM144.7 bilion daripada bulan sebelumnya. Pada Julai, jumlah eksport naik 11.7 peratus manakala import meningkat 8.7 peratus. Dari segi tahun ke tahun, katanya eksport meningkat sebanyak 3.1 peratus manakala import terus menyusut pada Julai 2020. Pada Ogos, eksport dan import mencatatkan penyusutan, bagaimanapun, imbangan perdagangan terus merekodkan lebihan dagangan. Mohd Uzir berkata, peranan sektor pelancongan dalam ekonomi amat penting memandangkan aktiviti berkaitan pelancongan meliputi 23.6 peratus pekerjaan dan menyumbang 15.9 peratus atau RM240.2 bilion kepada ekonomi Malaysia pada tahun lepas. “Kerajaan telah mengumumkan inisiatif pelancongan bagi meningkatkan aktiviti promosi yang menarik oleh agensi pelancongan serta industri hotel dan penginapan, dan ia akan menyokong serta menghidupkan semula aktiviti pelancongan domestik pada tahun ini,” katanya. – Bernama 
See author's posts
